Der er fri leg for tyvene, når det gælder en stor del af indbrud i lejligheder. I hvert fald viser en ny undersøgelse fra det Kriminalpræventive Råd, baseret på 3000 konkrete indbrud og indbrudsforsøg i Danmark, at mange ikke låser døre og vinduer i deres lejlighed. - I mere end hvert fjerde tilfælde vader indbrudstyvene lige ind uden at bryde døre, vinduer og låse op. Det er bemærkelsesværdigt, at så mange glemmer at låse døren og lukke vinduerne, fordi det gør risikoen for indbrud klart større. Undersøgelsen peger på, at beboere i lejligheder bør være mere opmærksomme på at låse døren eller lukke vinduet, når de forlader boligen, siger analytiker Lasse Nikolaj Staun. I 66 procent af tilfældene trænger tyven ind gennem et vindue, mens 23 procent af indbruddene sker via terrasse- og altandøren. - For at undgå at tyven kommer på besøg, er det en god idé at sikre vinduerne og ikke mindst terrasse- og altandøren. Du kan for eksempel sætte en god lås på terrasse- og altandøren og en vindueslås på dine mest udsatte vinduer, siger Lasse Nikolaj Staun. Forventer flere indbrud En opgørelse fra Topdanmark viser, at antallet af indbrudsanmeldelser i juledagene i 2020 og i 2021 var 55 og 45 procent lavere end i juledagene i 2019, hvor der endnu ikke var noget, der hed corona. Men det forventes, at julen 2022 bliver anderledes: - Vi forventer, at der vil ske flere indbrud hen over julen i forhold til juledagene 2020 og 2021, hvor corona havde stor betydning for indbrudstallene. I år vil vi formentligt se, at flere skal besøge familien, til større arrangementer eller ud at rejse, mens huset står tomt derhjemme, siger Rasmus Ruby-Johansen, skadedirektør i Topdanmark.

Opsummering:
En ny undersøgelse viser, at danskerne er lidt for trygge, når de bor i lejlighed.